Για τις χιονοπτώσεις πριν το 2011 οι Δήμοι Μελισσίων, Ν. Πεντέλης, Πεντέλης, είχαν διαμορφώσει για χρόνια την Πολιτική Προστασία , προσαρμοσμένη στις ιδιαίτερες τοπικές συνθήκες (εδαφικό ανάγλυφο, οδικό δίκτυο, δίκτυα ΟΚΩ). 
Μπορώ να μιλήσω για το Δήμο Ν. Πεντέλης, που υπηρέτησα Δήμαρχος 2003-2010. 
Το σχέδιο ήταν μία σελίδα με τίτλο: ΠΡΟΛΗΨΗ-ΑΜΕΣΟΤΗΤΑ-ΑΠΟΤΕΛΕΣΜΑ. Ειδικώτερα:         1ο. Επιθεώρηση την Άνοιξη των δικτύων ΔΕΗ, ΟΤΕ, κλάδεμα των δένδρων και κοπή επικίνδυνων κλαδιών με χρήση του γερανού του Δήμου.                                                                                                          2ο. Παραγγελία και προμήθεια ατομικών στολών(παντελόνια, μπουφάν, υποδήματα) σε ειδικό εργοστάσιο , στα μέτρα του προσωπικού καθαριότητας και των εθελοντών πολιτικής προστασίας, για να μπορούν να εργάζονται σε ιδιαίτερα δυσμενείς συνθήκες. Οι εθελοντές αριθμούσαν πάνω από 35 άτομα ( επαγγελματίες οδηγοί, χειριστές κ.λπ) Ο εθελοντισμός καλλιεργούνταν μέσα από την πολιτική του Δήμου. Οι εθελοντές στεγάζονταν, στο πρ. Κέντρο Πολιτικής Προστασίας, που μετά το 2011, στεγάζεται ο Σύλλογος Κυκλαδιτών (box στη οδό Αγ. Παρασκευής). Είχαν εκπαίδευση, κοινωνική ζωή, τη φροντίδα του Δήμου και συντροφικότητα μεταξύ τους.                                                              
3ο. Νοέμβριο κάθε χρόνου στον προϋπολογισμό του Δήμου, πίστωση για δαπάνες αποχιονισμού.                   4ο. Πρόσκληση εκδήλωσης ενδιαφέροντος, κυρίως σε ντόπιους χωματουργούς, υπογραφή συμβάσεων, με υποχρέωση κατά την πρόβλεψη της ΕΜΥ για χιονόπτωση να έχουν τα bob coat στη Ν. Πεντέλη, έτοιμα για εργασία, με προκαθορισμένο ωρομίσθιο εργασίας χειριστού και μηχανήματος.                                 5ο. Διατήρηση αποθήκης αλατιού, σε στεγασμένο χώρο για τις πρώτες ανάγκες.                                                   6ο. Στην περίπτωση χιονόπτωσης, ο Δήμος λειτουργούσε όλο το 24ωρο. Ο Δήμαρχος σε συνεχή επικοινωνία με τον Κρατικό μηχανισμό, για πρόσθετη βοήθεια σε μέσα και υλικά. Ο υπεύθυνος Πολιτικής Προστασίας ( Αν. Φειδοπιάστης ) δέχεται τις τηλ. κλήσεις για προβλήματα πολιτών και ενεργεί κατάλληλα. Το προσωπικό του Δήμου με βάρδιες. Διαμονή και διατροφή των εθελοντών στο Δημ. κατάστημα και άμεση ανταπόκριση σε αντιμετώπιση εξωτερικών αναγκών και προβλημάτων πολιτών. Οι Δημοτικοί σύμβουλοι συνδράμουν, για ότι χρειαστεί.                                                                    7ο. Τα μηχανήματα του Δήμου (λεπιδοφόρα, αλατοδιανομείς) σε συνεχή λειτουργία, διατηρούσαν τους Λεωφορειόδρομους και το κύριο οδικό δίκτυο της πόλης ανοικτό όλο το 24ωρο.                                                            8ο. Μετά τα μεσάνυχτα, τα ιδιωτικά μισθωμένα μηχανήματα, κατανεμημένα στους επτά λόφους της πόλης, αποχιονίζουν, όλους τους άλλους δρόμους και τα στενά και ακολουθεί η μικρή αλατιέρα για αποφυγή παγετού. Μέχρι τις 6 π.μ. όλο το οδικό δίκτυο της Ν. Πεντέλης ήταν ανοικτό. Μετά τις 8 π. μ., μερικοί, συνήθως, δημόσιοι υπάλληλοι, που έρχονται στο Δήμο για βεβαίωση αποκλεισμού, φεύγουν άπρακτοι.                                                                                                                                                                  9ο. Μετά τη χιονόπτωση μεταφέρονται οι συγκεντρωμένοι όγκοι χιονιού, που εμποδίζουν, στο βουνό. Από το 2011, στον Καλλικρατικό Δήμο Πεντέλης υπήρξε άκρατος συγκεντρωτισμός και αδιαφάνεια.  
Οι τοπικές κοινότητες, έγιναν διακοσμητικές. Με αποκορύφωμα, να χιονίζει στη Ν. Πεντέλη και το Δημ. κατάστημα, ήταν κλειστό! Τι έγινε ο μηχανικός εξοπλισμός των Νεοπεντελιωτών για τις χιονοπτώσεις; ήτοι: 
α) Ένα πολυμηχάνημα 4Χ4, με εξοπλισμό χιονολεπίδας και φορτωτή.                                                                       β) Ένας μεγάλος και ένας μικρός (για στενούς δρόμους) αλατοδιανομέας.                                                                                  γ) Ένα πυροσβεστικό όχημα με προσαρμοσμένη χιονολεπίδα.                                                                                        δ) Ένα όχημα 4Χ4, με χιονολεπίδα και αλατιέρα.                                                                                                              ε) Ένα τζιπ 4Χ4, για εξυπηρέτηση εκτάκτων αναγκών των πολιτών.                                                                     Και το πιο σπουδαίο: Τι έγινε το αξιόμαχο σώμα 35 περίπου, εθελοντών και εθελοντριών;                            Ποιος φρόντισε να διατηρηθεί και να αυξηθεί;                                                                                                      Στα πληθυσμιακά δεδομένα του Καλλικρατικού Δήμου αντιστοιχεί εθελοντικό σώμα 200 ατόμων.                       Στον πρόσφατο χιονιά της ΕΛΠΙΔΑΣ, παρά τις πολυήμερες προειδοποιήσεις της ΕΜΥ, ο Δήμος Πεντέλης βρέθηκε απροετοίμαστος. Η Διοίκηση του Δήμου αρκέστηκε σε επικοινωνιακή ετοιμότητα, πριν τη σφοδρή χιονόπτωση. Ο μηχανικός εξοπλισμός, βρέθηκε συγκεντρωμένος στο αμαξοστάσιο, χωρίς προετοιμασία, ετοιμότητα λειτουργίας και μεταφορά από πριν στις θέσεις, που θα επιχειρούσε.  Το αλάτι; Είναι χαρακτηριστικό, αρμόδιο στέλεχος του Δήμου Πεντέλης, διαβεβαίωνε σε τηλεοπτικό κανάλι, το βράδυ της Κυριακής, ότι τη Δευτέρα (που έγινε ο χαμός) περιμένανε φορτηγό με αλάτι από το Μεσολόγγι.!!!                                                                                                                                                      Το βαρύγδουπο σχέδιο <ΒΟΡΡΕΑΣ> (91 σελίδες) με τους πολλούς <αρμόδιους> να συσκέπτονται και ο ένας να διατάζει τον άλλο, εφαρμόστηκε κατά τη λαϊκή παροιμία <Εγώ το είπα στη γάτα μου και η γάτα στην ουρά της> Κρίμα! Το πάθημα στη περσινή ΜΗΔΕΙΑ, δεν έγινε μάθημα για τη φετινή ΕΛΠΙΔΑ.
Έχω τη γνώμη, ότι ειδικά για την πολιτική προστασία, η λειτουργία των Τοπικών Κοινοτήτων, φέρνει το Δήμο πιο κοντά στους πολίτες και αυξάνει την αποτελεσματικότητα το Δήμου συνολικά.                             Ο μηχανικός εξοπλισμός πρέπει να συντηρείται, από πριν και να είναι έτοιμος για λειτουργία και να έχει εγκατασταθεί στις Τοπικές Κοινότητες που θα δράσει. Πως θα μεταφερθούν, για παράδειγμα, τα εκχιονιστικά από την Πεντέλη, στα Μελίσσια, αν για κάποιο λόγο, είναι κλειστές οι προσβάσεις;
Μάλιστα τώρα συνέβη και κάποια εκχιονιστικά να μη μπορούν να κινηθούν.!
Σήμερα στο Δημοτικό συμβούλιο του Δήμου Πεντέλης, μετά από αίτημα της Αντιπολίτευσης, συζητείται το θέμα της πρόσφατης κακοκαιρίας και « Μέτρα αντιμετώπισης ακραίων καιρικών φαινομένων» 
Να ελπίσουμε ότι, θα έχει θετική κατάληξη, με τη συμβολή όλων. Να γίνει κατανοητό και από τη Διοίκηση ότι: Δεν ψάχνουμε για αλάτι, όταν όλοι οι Δήμοι, ζητούν αλάτι. Δεν ψάχνουμε για τα κατάλληλα ιδιωτικά μηχανήματα, όταν όλοι οι Δήμοι ζητούν μηχανήματα. Αυτά, προηγούνται πολύ πριν την κακοκαιρία.
Κώστας Κοσοβίτσας, τ. Δήμαρχος Ν. Πεντέλης 2003-2010.